_:n9b06d1ccd3624bbca16d5995419ec205xb0
<http://schema.org/articleBody>
"U Galeriji Progres u Knez Mihailovoj otvorena je humanitarna izložba etno-rukotvorina i umetničkih predmeta. Deo prihoda od prodatih radova biće doniran za izradu ograde vrtića Predškolske ustanove \"Zvezdara\".\r\n\r\nIzložbu je otvorila sekretarka za obrazovanje i dečju zaštitu Ljiljana Jovčić i istakla da prostor koji se nalazi u srcu Beograda garantuje da će izložba biti posećena i da će se na takav način prikupiti sredstva za sanaciju i uređenje dvorišta vrtića \"Draguljče\".\r\n\r\n– Akcija je značajna zbog toga što podrazumeva negovanje starih zanata, što ima za cilj da najmlađe, ali i nas nešto starije upozna sa tradicijom srpskog naroda. Nije slučajno da objekat koji će dobiti sasvim novo i lepo dvorište takođe neguje u svojim vaspitno-obrazovnim aktivnostima srpsku tradiciju i folklorne aktivnosti – kazala je ona.\r\n\r\nGradska sekretarka je zahvalila organizatorima koji su prepoznali potrebu da se društvenom odgovornošću srede vrtići na teritoriji Beograda.\r\n\r\nDirektorka PU \"Zvezdara\" Snežana Petrović rekla je da je mnogo uloženo u predškolske ustanove u Beogradu i dodala da su ovakve izložbe dobar način da se pomogne vrtićima.\r\n\r\nIzložbu organizuje Asocijacija starih umetničkih zanata u saradnji sa Galerijom Progres, a biće otvorena do 1. septembra. (Beoinfo)"
<https://www.danubeogradu.rs/2013/08/humanitarna-izlozba-etno-rukotvorina-u-galeriji-progres/>